b'\n_START_ARTICLE_\nMica er\xc4\x83 glaciar\xc4\x83\n_START_PARAGRAPH_\nMica er\xc4\x83 glaciar\xc4\x83, denumit\xc4\x83 \xc8\x99i Mica glacia\xc8\x9biune a fost o perioad\xc4\x83 cuprins\xc4\x83 \xc3\xaentre jum\xc4\x83tatea anilor 1200 \xc8\x99i jum\xc4\x83tatea secolului al XIX-lea, mai exact \xc3\xaentre 1250 \xc8\x991850, timp \xc3\xaen care a avut loc o sc\xc4\x83dere brusc\xc4\x83 a temperaturii terestre \xc3\xaen emisfera nordic\xc4\x83. Aceast\xc4\x83 perioad\xc4\x83 a fost precedat\xc4\x83 de o lung\xc4\x83 perioad\xc4\x83 cu temperaturi relativ ridicate, perioad\xc4\x83 denumit\xc4\x83 Perioada medieval\xc4\x83 cald\xc4\x83._NEWLINE_\xc3\x8enceputul secolului al XIII-lea a marcat \xc3\xaenceputul expansiunii suprafe\xc8\x9bei acoperite cu ghe\xc8\x9bari, p\xc3\xa2n\xc4\x83 la faza maxim\xc4\x83 de expansiune, \xc3\xaen jurul anului 1850, c\xc3\xa2nd temperaturile au re\xc3\xaenceput s\xc4\x83 creasc\xc4\x83, favoriz\xc3\xa2nd astfel retragerea ghe\xc8\x9barilor. Aceast\xc4\x83 faz\xc4\x83 de \xc3\xaenc\xc4\x83lzire continu\xc4\x83 \xc8\x99i \xc3\xaen ziua de azi, iar dac\xc4\x83 nu se va petrece o inversiune de trend, o mare parte a ghe\xc8\x9barilor va disp\xc4\x83rea._NEWLINE_Ini\xc8\x9bial s-a crezut c\xc4\x83 mica er\xc4\x83 glaciar\xc4\x83 ar fi un fenomen global, dar \xc3\xaen prezent acest punct de vedere este v\xc4\x83zut cu scepticism. Spre exemplu, reconstituind temperaturile medii din emisfera nordic\xc4\x83 din ultimii 1.000 de ani, nu se observ\xc4\x83 o cre\xc8\x99tere pronun\xc8\x9bat\xc4\x83 a fenomenului de r\xc4\x83cire global\xc4\x83. Din datele disponibile \xc3\xaen prezent rezult\xc4\x83 c\xc4\x83 temperaturile medii pentru perioada de referin\xc8\x9b\xc4\x83 au sc\xc4\x83zut cu numai 1 grad Celsius.\n_START_SECTION_\nEmisfera nordic\xc4\x83\n_START_PARAGRAPH_\nMica er\xc4\x83 glaciar\xc4\x83 a cauzat ierni foarte friguroase \xc3\xaen multe locuri din lume \xc3\xaens\xc4\x83 dovezi detaliate nu exist\xc4\x83 dec\xc3\xa2t \xc3\xaen Europa \xc8\x99i \xc3\xaen America de Nord. La jum\xc4\x83tatea secolului XIX, ghe\xc8\x9barii din Alpii elve\xc8\x9bieni au avansat p\xc3\xa2n\xc4\x83 la punctul \xc3\xaen care \xc3\xaentregi sate au fost distruse._NEWLINE_R\xc3\xa2ul Tamisa \xc8\x99i canalele din \xc8\x9a\xc4\x83rile de Jos \xc3\xaenghe\xc8\x9bau des \xc3\xaen timpul iernii, oferind posibilitatea de a le traversa, de a patina deasupra \xc8\x99i chiar de a organiza t\xc3\xa2rguri pe ghea\xc8\x9b\xc4\x83. Zona de ghe\xc8\x9bari care \xc3\xaenconjura Islanda s-a extins pe mai mul\xc8\x9bi kilometri, de jur \xc3\xaemprejurul insulei, \xc3\xaempiedic\xc3\xa2nd complet accesul navelor \xc3\xaen porturile islandeze. Acela\xc8\x99i fenomen s-a petrecut \xc8\x99i \xc3\xaen Groenlanda. Imposibilitatea cu care se confruntau navele daneze de a accesa porturile acestor teritorii dependente, a determinat o izolare fa\xc8\x9b\xc4\x83 de Danemarca care practic \xe2\x80\x9ea uitat\xe2\x80\x9d de aceste na\xc8\x9biuni. O expedi\xc8\x9bie danez\xc4\x83 de la 1500, a g\xc4\x83sit Groenlanda complet nelocuit\xc4\x83._NEWLINE_\xc3\x8en Etiopia \xc8\x99i \xc3\xaen Mauritania, z\xc4\x83pada permanent\xc4\x83 se g\xc4\x83sea la nivele de altitudine mult sub cele la care se g\xc4\x83se\xc8\x99te ast\xc4\x83zi. Timbuktu, un important ora\xc8\x99 de pe ruta trans-saharian\xc4\x83, a fost inundat de fluviul Niger de cel pu\xc8\x9bin 13 ori. Nu exist\xc4\x83 m\xc4\x83rturii ca o astfel de inunda\xc8\x9bie s\xc4\x83 fi avut loc nici \xc3\xaenainte nici dup\xc4\x83 aceast\xc4\x83 perioad\xc4\x83. \xc3\x8en China, cultivarea plantelor tropicale, precum cea a portocalelor, a fost abandonat\xc4\x83 \xc3\xaen Provinica Jiangxi, unde acestea erau cultivate de secole._NEWLINE_\xc3\x8en America de Nord, coloni\xc8\x99tii europeni stabili\xc8\x9bi acolo au l\xc4\x83sat m\xc4\x83rturii despre iernile extrem de geroase. Spre exemplu, \xc3\xaen iarna anului 1607-1608, ghea\xc8\x9ba s-a men\xc8\x9binut pe Lacul Superior p\xc3\xa2n\xc4\x83 pe 11 iunie. \xc3\x8en iarna anului 1780, portul New York a \xc3\xaenghe\xc8\x9bat at\xc3\xa2t de puternic \xc3\xaenc\xc3\xa2t se putea traversa pe jos de la Manhattan p\xc3\xa2n\xc4\x83 la Staten Island._NEWLINE_\xc3\x8en mod deosebit este amintit\xc4\x83 iarna anului 1708-1709 care este considerat\xc4\x83 de climatologi cea mai friguroas\xc4\x83 iarn\xc4\x83 din ultimii 500 de ani pe continentul european. Iernile dure au avut consecin\xc8\x9be mai mult sau mai pu\xc8\x9bin grave asupra vie\xc8\x9bii umane. Foametea a devenit tot mai des \xc3\xaent\xc3\xa2lnit\xc4\x83, num\xc4\x83rul de mor\xc8\x9bi cauzate de boli a crescut. \xc3\x8en special foametea de la 1315 a ucis un milion \xc8\x99i jum\xc4\x83tate de persoane._NEWLINE_Mica er\xc4\x83 glaciar\xc4\x83 este vizibil\xc4\x83 \xc8\x99i \xc3\xaen operele de art\xc4\x83 ale vremii.\n_START_SECTION_\nCauze\n_START_PARAGRAPH_\nOamenii de \xc8\x99tiin\xc8\x9b\xc4\x83 au identificat dou\xc4\x83 cauze majore pentru mica er\xc4\x83 glaciar\xc4\x83: sc\xc4\x83derea activit\xc4\x83\xc8\x9bii solare \xc8\x99i cre\xc8\x99terea activit\xc4\x83\xc8\x9bii vulcanice. \xc3\x8en lipsa unor date concrete \xc8\x99i definitive, exist\xc4\x83 mai multe ipoteze care \xc3\xaencearc\xc4\x83 se explice cauzele fenomenului. Spre exemplu, cercet\xc4\x83torul american Ruddiman a propus o ipotez\xc4\x83 conform c\xc4\x83reia mica er\xc4\x83 glaciar\xc4\x83 ar fi avut cauze antropologice. Cercet\xc4\x83torul speculeaz\xc4\x83 c\xc4\x83 depopularea Europei din timpul Mor\xc8\x9bii negre \xc8\x99i \xc3\xaen consecin\xc8\x9b\xc4\x83 sc\xc4\x83derea produc\xc8\x9biei agricole ar fi favorizat re\xc3\xaemp\xc4\x83durirea \xc8\x99i \xc3\xaenmagazinarea unei mai mari cantit\xc4\x83\xc8\x9bi de carbon din atmosfer\xc4\x83, fapt care ar fi dus la prelungirea micii ere glaciare._NEWLINE_Problematic pentru identificarea clar\xc4\x83 a cauzelor r\xc4\x83m\xc3\xa2ne faptul c\xc4\x83 nu exist\xc4\x83 un consens asupra a ceea ce poate fi definit\xc4\x83 o clim\xc4\x83 \xe2\x80\x9enormal\xc4\x83\xe2\x80\x9d a P\xc4\x83m\xc3\xa2ntului. Comunitatea \xc8\x99tiin\xc8\x9bific\xc4\x83 este \xc3\xaemp\xc4\x83r\xc8\x9bit\xc4\x83 \xc3\xaentre cei care pe de-o parte consider\xc4\x83 c\xc4\x83 mica er\xc4\x83 glaciar\xc4\x83 se \xc3\xaenscrie \xc3\xaen succesiunea normal\xc4\x83 a glacia\xc8\x9biunilor \xc8\x99i este de fapt perioada \xc3\xaenc\xc4\x83lzirii medievale cea care trebuie explicat\xc4\x83, pe de alt\xc4\x83 parte cei care consider\xc4\x83 c\xc4\x83 mica er\xc4\x83 glaciar\xc4\x83 este o perioad\xc4\x83 neobi\xc8\x99nuit\xc4\x83, fiind cauzat\xc4\x83 de o combina\xc8\x9bie de schimb\xc4\x83ri la nivel global \xc8\x99i regional.\n_START_SECTION_\nActivitatea solar\xc4\x83\n_START_PARAGRAPH_\n\xc3\x8en perioada 1645-1715, chiar \xc3\xaen mijlocul micii ere glaciare, activitatea solar\xc4\x83, a\xc8\x99a cum reiese din studiul petelor solare, a fost extrem de slab\xc4\x83. Petele solare sunt considerate un bun indicator al intensit\xc4\x83\xc8\x9bii activit\xc4\x83\xc8\x9bii solare. Studiul lor este o practic\xc4\x83 milenar\xc4\x83, \xc3\xaens\xc4\x83 \xc3\xaen perioada micii ere glaciare, petele solare au fost mult mai rare \xc8\x99i au existat ani \xc3\xaen care nu s-a \xc3\xaenregistrat nicio pat\xc4\x83 solar\xc4\x83. Aceast\xc4\x83 perioad\xc4\x83 ca fost numit\xc4\x83 Minimul lui Maunder. Leg\xc4\x83tura dintre Minimul lui Maunder \xc8\x99i sc\xc4\x83derea temperaturii nu a putut fi identificat\xc4\x83 cu precizie, \xc3\xaens\xc4\x83 coinciden\xc8\x9ba dintre verificarea celor dou\xc4\x83 fenomene sugereaz\xc4\x83 o leg\xc4\x83tur\xc4\x83 \xc3\xaentre cele dou\xc4\x83. Minimul lui Sp\xc3\xb6rer \xc8\x99i al\xc8\x9bi indicatori similari au fost identifica\xc8\x9bi \xc3\xaen str\xc3\xa2ns\xc4\x83 leg\xc4\x83tur\xc4\x83 cu perioada micii ere glaciare. Activitatea solar\xc4\x83 redus\xc4\x83, r\xc4\x83m\xc3\xa2ne un fenomen bine documentat, at\xc3\xa2t de astronomii europeni c\xc3\xa2t \xc8\x99i de cei asiatici.\n_START_SECTION_\nActivitatea vulcanic\xc4\x83\n_START_PARAGRAPH_\n\xc3\x8en timpul micii ere glaciare, activitatea vulcanic\xc4\x83 de pe \xc3\xaentreg P\xc4\x83m\xc3\xa2ntul a cunoscut o cre\xc8\x99tere. C\xc3\xa2nd un vulcan erupe, cenu\xc8\x99a ajunge p\xc3\xa2n\xc4\x83 la zonele cele mai \xc3\xaenalte din atmosfer\xc4\x83 iar de acolo se pot r\xc4\x83sp\xc3\xa2ndi pe tot globul p\xc4\x83m\xc3\xa2ntesc. Ace\xc8\x99ti nori de cenu\xc8\x99\xc4\x83 blocheaz\xc4\x83 radia\xc8\x9biile solare \xc8\x99i cauzeaz\xc4\x83 \xc3\xaen consecin\xc8\x9b\xc4\x83 o r\xc4\x83cire a climei care se poate prelungi p\xc3\xa2n\xc4\x83 la 2 ani de la erup\xc8\x9bie. Totodat\xc4\x83 erup\xc8\x9biile vulcanice eman\xc4\x83 \xc8\x99i sulf, sub forma de gaz SO\xe2\x82\x82. C\xc3\xa2nd acest gaz ajunge \xc3\xaen stratosfer\xc4\x83 se transform\xc4\x83 \xc3\xaen particule de acid sulfuric care reflect\xc4\x83 razele solare, contribuind la reducerea num\xc4\x83rului celor care ating solul terestru._NEWLINE_Erup\xc8\x9bia din 1815 a vulcanului Tambora din Indonezia a eliminat o cantitate foarte mare de cenu\xc8\x99\xc4\x83, care s-a r\xc4\x83sp\xc3\xa2ndit \xc3\xaen atmosfer\xc4\x83; anul urm\xc4\x83tor, 1816, este cunoscut ca anul f\xc4\x83r\xc4\x83 var\xc4\x83: frig \xc8\x99i z\xc4\x83pad\xc4\x83 au fost semnalate \xc3\xaen lunile iunie \xc8\x99i iulie, at\xc3\xa2t \xc3\xaen Noua Anglie c\xc3\xa2t \xc8\x99i \xc3\xaen nordul Europei.\n_START_SECTION_\nSf\xc3\xa2r\xc8\x99itul micii ere glaciare\n_START_PARAGRAPH_\nA avut loc \xc3\xaen jurul anului 1850, c\xc3\xa2nd clima P\xc4\x83m\xc3\xa2ntului a \xc3\xaenceput s\xc4\x83 se re\xc3\xaenc\xc4\x83lzeasc\xc4\x83.'